ТӨСӨЛ

# МОНГОЛ УЛСЫН ХУУЛЬ

2017 оны ... сар ... өдөр Улаанбаатар хот

# МОНГОЛ УЛСЫН НЭГДСЭН ТӨСВИЙН 2018 ОНЫ ТӨСВИЙН ХҮРЭЭНИЙ

# МЭДЭГДЭЛ, 2019-2020 ОНЫ ТӨСВИЙН ТӨСӨӨЛЛИЙН ТУХАЙ ХУУЛЬД

# ӨӨРЧЛӨЛТ ОРУУЛАХ ТУХАЙ

**1 дүгээр зүйл.**Монгол Улсын нэгдсэн төсвийн 2018 оны төсвийн хүрээний мэдэгдэл, 2019-2020 оны төсвийн төсөөллийн тухай хуулийн 1 дүгээр зүйлийг доор дурдсанаар өөрчлөн найруулсугай:

**“1 дүгээр зүйл.**Монгол Улсын нэгдсэн төсвийн 2018 оны төсвийн хүрээний мэдэгдэл, 2019-2020 оны төсвийн төсөөллийн үзүүлэлтийг доор дурдсанаар баталсугай:

|  |  |  |  |  |
| --- | --- | --- | --- | --- |
| **Эдийн засгийн үндсэн үзүүлэлт** | | **Төсвийн хүрээний мэдэгдэл** | **Төсвийн төсөөлөл** | |
| **2018 он** | **2019 он** | **2020 он** |
| 1 | Дотоодын нийт бүтээгдэхүүний бодит өсөлтийн хэмжээ /хувь/ | 4.2 | 6.0 | 4.5 |
| 2 | Хэрэглээний үнийн индексийн түвшин | 8.6 | 8.0 | 8.0 |
| 3 | Нэгдсэн төсвийн тэнцвэржүүлсэн орлогын хэмжээ /тэрбум төгрөг/ | 7,231.4 | 8,217.5 | 9,110.7 |
| -Дотоодын нийт бүтээгдэхүүнд эзлэх хувь | 23.8 | 24.2 | 24.3 |
| 4 | Нэгдсэн төсвийн нийт зарлагын дээд хэмжээ /тэрбум төгрөг/ | 9,651.9 | 10,323.3 | 10,790.9 |
| -Дотоодын нийт бүтээгдэхүүнд эзлэх хувь | 31.8 | 30.4 | 28.7 |
| 5 | Нэгдсэн төсвийн нийт зарлагын өсөлтийн хэмжээ /тэрбум төгрөг/ | 497.3 | 671.5 | 467.5 |
| -Дотоодын нийт бүтээгдэхүүнд эзлэх хувь | 1.6 | 2.0 | 1.2 |
| 6 | Нэгдсэн төсвийн тэнцвэржүүлсэн тэнцэл /тэрбум төгрөг/ | -2,420.4 | -2,105.8 | -1,680.1 |
| -Дотоодын нийт бүтээгдэхүүнд эзлэх хувь | -8.0 | -6.2 | -4.5 |
| 7 | Нэгдсэн төсвийн хөрөнгийн зардлын хэмжээ /тэрбум төгрөг/ | 1,989.5 | 1,979.4 | 2,290.4 |
| -Дотоодын нийт  бүтээгдэхүүнд эзлэх хувь | 6.5 | 5.8 | 6.1 |
| 8 | Засгийн газрын өрийн нийт хэмжээ, өнөөгийн үнэ цэнээр /тэрбум төгрөг/ | 24,309.6 | 25,428.8 | 26,296.2 |
| -Дотоодын нийт бүтээгдэхүүнд эзлэх хувь | 80.0 | 75.0 | 70.0 |
| 9 | Нийгмийн халамжийн тухай хуульд заасны дагуу төсвөөс санхүүжүүлэх зардлын нийт хэмжээ /тэрбум төгрөг/ | 646.0 | 690.5 | 735.4 |
| -Дотоодын нийт бүтээгдэхүүнд эзлэх хувь | 2.1 | 2.0 | 2.0 |

Гарын үсэг

**МОНГОЛ УЛСЫН НЭГДСЭН ТӨСВИЙН 2018 ОНЫ ТӨСВИЙН ХҮРЭЭНИЙ МЭДЭГДЭЛ, 2019-2020 ОНЫ ТӨСВИЙН ТӨСӨӨЛЛИЙН ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ТАНИЛЦУУЛГА**

Монгол Улсын нэгдсэн төсвийн 2018 оны төсвийн хүрээний мэдэгдэл, 2019-2020 оны төсвийн төсөөллийн тухай хууль Улсын Их Хурлын 2017 оны 5 дугаар сарын 31-ны өдрийн хуралдаанаар батлагдсан.

Мөн 2017 оны 5 дугаар сарын 31-ны өдрийн “Монгол Улсын нэгдсэн төсвийн 2018 оны төсвийн хүрээний мэдэгдэл, 2019-2020 оны төсөөллийн тухай хуулийг баталсантай холбогдуулан авах арга хэмжээний тухай” Монгол Улсын Их Хурлын 41 дүгээр тогтоолд “Улсын Их Хурлын 2016 оны 11 дүгээр сарын 24-ний өдрийн хуралдаанаар батлагдсан “Эдийн засгийг сэргээх хөтөлбөр” болон ОУВС-ийн “Өргөтгөсөн санхүүжилтийн хөтөлбөр”-ийн хүрээнд хэрэгжүүлсэн эдийн засаг, санхүү, төсвийн бодлогын арга хэмжээний хүрээнд эдийн засгийн нөхцөл байдал сайжирч, төсвийн орлого нэмэгдэх нөхцөл байдал үүсэх тохиолдолд Монгол Улсын нэгдсэн төсвийн 2018 оны төсвийн хүрээний мэдэгдэл, 2019-2020 оны төсөөллийн тухай хуулиар батлагдсан үндсэн үзүүлэлтүүдийг 2018 оны төсвийн тухай хуулийг боловсруулах үед дахин авч үзэж, холбогдох өөрчлөлтийг дунд хугацааны төсвийн хүрээний мэдэгдэлд оруулах арга хэмжээ авч хэрэгжүүлэхийг Монгол Улсын Засгийн газарт даалгасугай” гэж заасны дагуу холбогдох өөрчлөлтийг хуульд оруулахаар хуулийн төслийг боловсруулаад байна.

ОУВС болон Монгол Улсын Засгийн газар хамтран хэрэгжүүлж буй “Өргөтгөсөн санхүүжилтийн хөтөлбөр”-ийн эхний шатны үнэлгээг 2017 оны 7 дугаар сарын 19-ний өдрөөс 8 дугаар сарын 2-ны өдрийн хооронд ажлын хэсгийн түвшинд хийсэн. ОУВС-ийн ажлын хэсгийн зүгээс хөтөлбөр сайн хэрэгжиж, бүх тоон зорилтууд хангагдсан болохыг мэдэгдсэн.

Түүнчлэн хөтөлбөрийн 2 дахь шатны үнэлгээг ОУВС-ийн зүгээс ирж ажиллаж буй ажлын хэсэг урьдчилан байдлаар хийгээд байна. Шинэчлэн боловсруулсан Монгол Улсын нэгдсэн төсвийн 2018 оны төсвийн хүрээний мэдэгдэл, 2019-2020 оны төсвийн төсөөллийн үндсэн үзүүлэлтүүд нь “Өргөтгөсөн санхүүжилтийн хөтөлбөр”-ийн 2 дахь шатны үнэлгээг хийж буй ОУВС-ийн ажлын хэсэгтэй тохирсон төсвийн орлого, зарлагын чиглэлээр авч хэрэгжүүлэх бодлогын арга хэмжээ болон төсвийн алдагдлын хязгаартай бүрэн нийцэж байгаа болно.

Эдийн засгийн өсөлт сэргэж, нүүрсний экспорт эрчимтэй нэмэгдэж, голлох ашигт малтмалуудын үнэ харьцангуй өндөр түвшинд байгаа болон уул уурхай, түүнийг дагасан эдийн засгийн бусад салбарын өсөлтөөс үүдэн бизнесийн орчин харьцангуй идэвхжиж, аж ахуйн нэгжүүдийн борлуулалт, ашигт ажиллагаа нэмэгдсэнтэй холбоотойгоор батлагдсан төсвийн хүрээний мэдэгдлээс орлого нэмэгдэхээр байна.

ОУВС-ийн хөтөлбөрийн эхний шатны үнэлгээ болон хоёр дахь шатны урьдчилсан үнэлгээний хүрээнд Монгол Улсын 2018 оны төсвийн төсөлтэй холбоотойгоор дунд хугацааны макро эдийн засгийн тооцоолол, төсвийн орлого, зарлагын төсөөлөл зэрэг үндсэн үзүүлэлтүүд өөрчлөгдөхөөр байна. Энэ нь дунд хугацааны төсвийн хүрээний мэдэгдэлд тусгагдсан төсвийн үндсэн үзүүлэлтүүдийн хэмжээг өөрчлөх зайлшгүй шаардлагыг бий болгож байна.

Дээрх зарчмын дагуу холбогдох өөрчлөлтийг тусгаснаар Монгол Улсын нэгдсэн төсвийн 2018 оны төсвийн хүрээний мэдэгдлийн тэнцвэржүүлсэн орлогын хэмжээ **7,231.4 тэрбум төгрөг** буюу ДНБ-ий **23.8 хувь**, нэгдсэн төсвийн нийт зарлагын дээд хэмжээ **9,651.9 тэрбум төгрөг** буюу **ДНБ-ий 31.8 хувь**, нэгдсэн төсвийн тэнцвэржүүлсэн тэнцэл **-2,420.4 тэрбум төгрөг**ийн алдагдалтай буюу **ДНБ-ий –8.0** хувьтай байхаар байна.